ΤΜΗΜΑ Η/Μ ΕΓΚΑΤΑΣΤΑΣΕΩΝ
Ηράκλειο, 15/6/2026
ΤΕΧΝΙΚΗ ΕΚΘΕΣΗ 

ΕΠΙΣΚΕΥΗΣ ΛΕΒΗΤΩΝ
Θέμα: «Επείγον επισκευή λεβήτων».
Στο Νοσοκομείο, από την αρχή λειτουργίας του, τα θερμικά φορτία του  αντιμετωπίζονται με την αδιάλειπτη λειτουργία τριών (3) λεβήτων.

Με την πάροδο του χρόνου η γήρανση και η καταπόνηση των μετάλλων είναι μεγάλη με αποτέλεσμα κατά τακτά χρονικά διαστήματα να έχουμε τρυπήματα και ρηγματώσεις στο χώρο καύσεως των λεβήτων.
Η αντιμετώπιση των παραπάνω επισκευών, απαιτεί εξειδικευμένη εργασία στις κολλήσεις υψηλών πιέσεων με συνεργεία που εξειδικεύονται αποκλειστικά για τέτοιες κολλήσεις, με ειδική άδεια και τα οποία χρησιμοποιούνται σε μεγάλες εγκαταστάσεις όπως η ΔΕΗ κ.λπ. 
Σε περίπτωση βλάβης οποιουδήποτε Λέβητα, θα προβαίνει στην άμεση αποκατάσταση της βλάβης : εφόσον η αναγγελία βλάβης γίνει στο διάστημα 08:00 – 15:00 εργάσιμης ημέρας, τεχνικός του αναδόχου θα επεμβαίνει το αργότερο μέσα σε χρονικό διάστημα 8 ωρών από την αναγγελία, διαφορετικά εφόσον η αναγγελία γίνει διαφορετική ώρα ή μη εργάσιμη ημέρα, η παρέμβαση θα γίνεται το αργότερο εντός της πρώτης εργάσιμης ημέρας μετά την αναγγελία. Τα ανταλλακτικά των παραπάνω επισκευών δεν ανήκουν στις υποχρεώσεις του αναδόχου. Σε περίπτωση που απαιτηθούν ανταλλακτικά θα διατίθενται από την παρακαταθήκη του Νοσοκομείου. Εφόσον η βλάβη δεν απαιτεί ανταλλακτικό η διαδικασία επισκευής του εξοπλισμού θα ξεκινά αμέσως με την άφιξη του τεχνικού του αναδόχου. 
Το κόστος για τις παραπάνω εργασίες θα ορίζεται βάση εργατοώρας με ωριαία αποζημίωση. Η προϋπολογισθείσα δαπάνη είναι 10000€ συμπεριλαμβανομένου ΦΠΑ για ένα έτος. Η βάση τιμής στην οποία θα δοθεί έκπτωση από τους ενδιαφερόμενους ορίζεται σε 40€ ανά ώρα μη συμπεριλαμβανομένου του ΦΠΑ βάση των τιμών που επικρατούν στην αγορά.

Τέλος η παρακολούθηση αρχής και τέλους της εργασίας θα ελέγχεται από τους υπεύθυνους της Τεχνική Υπηρεσίας (Μηχανολογικό Γραφείο) όπου θα καταγράφεται σε ειδικό έντυπο η ημερομηνία, η ώρα αρχής και τέλους εργασίας, το είδος βλάβης και η αποκατάσταση αυτής και αν όχι σχετικές παρατηρήσεις για την περεταίρω αποκατάσταση όπως ανταλλακτικά κλπ.

Επίσης θα πρέπει να υπάρχει υπογραφή και από τις δύο πλευρές για την εγκυρότητα των υπολογισμών των εργατοωρών προς πληρωμή.
Ο ανάδοχος θα καλείται όταν παρουσιαστεί ανάγκη και μετά από ειδοποίηση της τεχνικής υπηρεσίας μέσω e-mail ή τηλεφωνικά.
Οι εργασίες θα εκτελεστούν σύμφωνα με τους κανόνες της τέχνης και της εμπειρίας, καθώς και τις σχετικές εντολές, οδηγίες και υποδείξεις της Επίβλεψης.

Οι υπηρεσίες θα παρέχονται όλες τις εργάσιμες ημέρες και ώρες του έτους.
Ο ανάδοχος είναι αποκλειστικά υπεύθυνος για την ασφάλεια του εργατοτεχνικού προσωπικού που θα εργασθεί στην υλοποίηση των εργασιών και υποχρεούται να τηρεί τους κανόνες ασφαλείας που προβλέπονται από την κείμενη νομοθεσία.

Ο ανάδοχος είναι υποχρεωμένος όπως στις θέσεις στις οποίες εκτελούνται οι εργασίες, να προβαίνει στη τοποθέτηση των απαιτούμενων, αναλόγως της φύσεως των σημάτων και πινακίδων ασφαλείας, επιμελούμενος και για τη συντήρηση τους. Ο ανάδοχος ευθύνεται ποινικά και αστικά, για κάθε ατύχημα που θα οφείλεται στη μη λήψη των απαραίτητων μέτρων ασφαλείας και για κάθε ζημιά που θα προκληθεί σε τρίτους. Ο ανάδοχος υποχρεούται να εφαρμόζει τις περί τάξεως και ασφάλειας επί ατυχημάτων αστυνομικές διατάξεις και έχει την αποκλειστική ευθύνη για οποιοδήποτε ατύχημα ή βλάβη που θα συμβεί στον ίδιο, στο προσωπικό του ή τρίτους από ενέργειες που έχουν άμεση ή έμμεση σχέση με την εκτέλεση του έργου, καθώς επίσης αναλαμβάνει και καθήκοντα τεχνικού ασφαλείας για όσο χρονικό διάστημα διαρκούν οι εργασίες.

Ο ανάδοχος υποχρεούται να ασφαλίσει και διατηρεί ασφαλισμένο το προσωπικό του στους αρμόδιους ασφαλιστικούς οργανισμούς καθ’ όλη τη διάρκεια εκτέλεσης του έργου 

Ο ανάδοχος θα πρέπει να έχει την οριζόμενη από το νόμο άδεια για εκτέλεση των ανωτέρω εργασιών καθώς και ικανό σε αριθμό τεχνικών συνεργείο για να ανταπεξέλθει σε όμοιες εργασίες.
Οι λέβητες δεν πρέπει να παραμένουν για μεγάλο χρονικό διάστημα εκτός λειτουργίας , για τεχνικούς και λειτουργικούς λόγους .
Για τον παραπάνω λόγο παρακαλούμε να εγκρίνετε την συνημμένη δαπάνη η οποία θα χρησιμοποιείται τμηματικά, όποτε χρειαστεί, από τον ανάδοχο (με προσφορά ανάλογα με το ύψος της ζημίας ).

